CELEX: 32021D0358
Language: hr
Date: 2021-02-22 00:00:00
Title: Provedbena odluka Vijeća (EU) 2021/358 od 22. veljače 2021. o izmjeni Provedbene odluke (EU) 2017/563 kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost

26.2.2021   
               
               
                  HR
               
               
                  Službeni list Europske unije
               
               
                  L 69/4
               
            
         PROVEDBENA ODLUKA VIJEĆA (EU) 2021/358
         od 22. veljače 2021.
         o izmjeni Provedbene odluke (EU) 2017/563 kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1. prvi podstavak,
         uzimajući u obzir prijedlog Europske komisije,
         budući da:
         
                     (1)
                  
                  
                     U skladu s člankom 287. točkom 8. Direktive 2006/112/EZ Estonija može izuzeti od poreza na dodanu vrijednost („PDV”) porezne obveznike čiji godišnji promet ne prelazi protuvrijednost od 16 000 EUR u nacionalnoj valuti prema deviznom tečaju na dan njezina pristupanja.
                  
               
                     (2)
                  
                  
                     Provedbenom odlukom Vijeća (EU) 2017/563 (2) Estoniji je odobreno uvođenje posebne mjere odstupanja od članka 287. točke 8. Direktive 2006/112/EZ („mjera odstupanja”) kojom se od PDV-a izuzimaju porezni obveznici čiji godišnji promet ne prelazi 40 000 EUR. Estoniji je odobrena primjena mjere odstupanja od 1. siječnja 2018. do 31. prosinca 2020. ili do dana stupanja na snagu direktive o izmjeni članaka od 281. do 294. Direktive 2006/112/EZ, ovisno o tome što nastupi prije.
                  
               
                     (3)
                  
                  
                     Vijeće je 18. veljače 2020. donijelo Direktivu (EU) 2020/285 (3) o izmjeni članaka od 281. do 294. Direktive 2006/112/EZ u pogledu posebne odredbe za mala poduzeća i utvrđivanju novih pravila za mala poduzeća, uključujući utvrđivanje najvišeg dopuštenog praga godišnjeg prometa u državi članici u iznosu od 85 000 EUR ili u protuvrijednosti tog iznosa u nacionalnoj valuti.
                  
               
                     (4)
                  
                  
                     Pismom evidentiranim u Komisiji 9. listopada 2020. Estonija je zatražila odobrenje za nastavak primjene mjere odstupanja do 31. prosinca 2024.
                  
               
                     (5)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je pismom od 15. listopada 2020. obavijestila ostale države članice o zahtjevu Estonije. Komisija je pismom od 19. listopada 2020. obavijestila Estoniju da ima sve informacije potrebne za procjenu zahtjeva.
                  
               
                     (6)
                  
                  
                     Mjera odstupanja u skladu je s ciljevima Komunikacije Komisije od 25. lipnja 2008. pod nazivom „Počnimo od malih” – „Akt o malom poduzetništvu za Europu”.
                  
               
                     (7)
                  
                  
                     Prema informacijama koje je dostavila Estonija učinak mjere odstupanja na ukupni iznos poreznog prihoda Estonije naplaćenog u fazi konačne potrošnje bit će zanemariv. Porezni obveznici i dalje će moći odlučiti da se na njih primjenjuju uobičajene odredbe o PDV-u u skladu s člankom 290. Direktive 2006/112/EZ.
                  
               
                     (8)
                  
                  
                     Mjera odstupanja neće nepovoljno utjecati na vlastita sredstva Unije koja proizlaze iz PDV-a jer će Estonija izvršiti izračun naknade u skladu s člankom 6. Uredbe Vijeća (EEZ, Euratom) br. 1553/89 (4).
                  
               
                     (9)
                  
                  
                     S obzirom na mogući pozitivan učinak mjere odstupanja na pojednostavnjenje obveza u pogledu PDV-a smanjenjem administrativnog opterećenja i troškova za mala poduzeća, Estoniji bi trebalo odobriti nastavak primjene mjere odstupanja za dodatno razdoblje.
                  
               
                     (10)
                  
                  
                     Odobrenje za primjenu mjere odstupanja trebalo bi biti vremenski ograničeno. To vremensko ograničenje trebalo bi biti dostatno kako bi se omogućila procjena djelotvornosti i primjerenosti praga. Usto, Direktivom (EU) 2020/285 od država članica zahtijeva se da do 31. prosinca 2024. donesu i objave zakone i druge propise koji su potrebni radi usklađivanja s člankom 1. te direktive i da te odredbe primjenjuju od 1. siječnja 2025. Stoga je primjereno Estoniji odobriti primjenu mjere odstupanja do 31. prosinca 2024.
                  
               
                     (11)
                  
                  
                     Kako bi se izbjegli negativni učinci, Estoniji bi trebalo bi omogućiti da mjeru odstupanja primjenjuje bez prekida. Zatraženo odobrenje trebalo bi stoga izdati s učinkom od 1. siječnja 2021. kako bi se bez prekida nastavilo na prethodno uređenje odobreno Provedbenom odlukom (EU) 2017/563.
                  
               
                     (12)
                  
                  
                     Provedbenu odluku (EU) 2017/563 trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            U članku 2. Provedbene odluke (EU) 2017/563 drugi stavak zamjenjuje se sljedećim:
            „Ova se Odluka primjenjuje od 1. siječnja 2018. do 31. prosinca 2024.”.
         
         
            Članak 2.
            Ova Odluka proizvodi učinke od dana priopćenja.
            Primjenjuje se od 1. siječnja 2021. do 31. prosinca 2024.
         
         
            Članak 3.
            Ova je Odluka upućena Republici Estoniji.
         
         
            Sastavljeno u Bruxellesu 22. veljače 2021.
            
               
                  Za Vijeće
               
               
                  Predsjednik
               
               J. BORRELL FONTELLES
            
         
         
            (1)  SL L 347, 11.12.2006., str. 1.
         
         
            (2)  Provedbena odluka Vijeća (EU) 2017/563 od 21. ožujka 2017. kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 80, 25.3.2017., str. 33.).
         
            (3)  Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).
         
            (4)  Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).